Preşedintele interimar al PNL, Raluca Turcan, scrie, pe Facebook, că ancheta Direcţiei Copilului în ce priveşte prezenţa copiilor la protestele din Piaţa Victoriei este un mare afront adus democraţiei dar şi bunului simţ şi face un apel către această instituţie ”să nu mai continue să jignească românii oneşti care nu au făcut nimic altceva decât să îşi exprime paşnic şi civilizat indignarea faţă de deciziile Guvernului”.

”Ancheta Direcţiei Copilului în ce priveşte prezenţa copiilor la protestele din Piaţa Victoriei este un mare afront adus democraţiei dar şi bunului simţ. Avem de-a face cu o interpretare complet absurdă a legii, în condiţiile în care se încearcă să se demonstreze că protestatarii şi-au folosit copiii în interes propriu. Fac un apel la unele autorităţi, cum ar fi Direcţia Copilului, să nu mai continue să jignească românii oneşti care nu au făcut nimic altceva decât să îşi exprime paşnic şi civilizat indignarea faţă de deciziile Guvernului. Am un mesaj şi pentru o doamnă ministru care îi numeşte pe protestatari iresponsabili pentru că şi-ar fi dus copiii într-o aşa numită «zonă de război». Stimată doamnă ministru, singurul război care se desfăşoară în aceste zile este cel dus de PSD şi ALDE împotriva legii, a bunului simţ, a justiţiei şi a României”, a scris Turcan pe Facebook.

Ea atrage atenţia Guvernului să se ocupe de lucrurile cu adevărat importante, cum ar fi rezolvarea problemei sărăciei în care trăiesc jumătate din copiii din România.

”Analiza Eurostat arată că aproape 50% din copiii României trăiesc în sărăcie. Mă întreb dacă Direcţia Copilului şi Ministerul Muncii şi Protecţiei Sociale condus de Olguţa Vasilescu au terminat de identificat toţi copiii din România aflaţi în situaţii de risc din cauza traiului la limita subzistenţei, copiii obligaţi să cerşească, copiii abuzaţi sau cei care sunt nevoiţi să trăiască sub cerul liber. Iar răspunsul îl ştiu: NU. Prin urmare, PSD şi Guvernul Grindeanu ar trebui să înceteze ofensiva împotriva oamenilor care s-au comportat democratic şi să se ocupe de lucrurile cu adevărat importante”, a mai scris Raluca Turcan. Autoritatea Naţională pentru Protecţia Drepturilor Copilului şi a Adopţiei (ANPDCA) a solicitat direcţiilor din subordine să comunice dacă şi câte plângeri au fost primite în legătură de persoane care au mers însoţite de copii la protestele din ultima perioadă. ANPDCA a anunţat, miercuri după-amiază, într-un comunicat de presă, că a primit, până miercuri după-amiază, 25 de sesizări privind prezenţa copiilor la protestele din ultima perioadă, în timp ce, la nivelul a 39 de Direcţii Generale de Asistenţă Socială şi Protecţia Copilului, au fost înregistrate alte patru sesizări. Ministrul Muncii, Lia Olguţa Vasilescu, a declarat, miercuri, la Craiova, că Autoritatea Naţională de Protecţie a Copilului nu poate să ia măsuri împotriva părinţilor care s-au dus cu copiii la proteste, ci Poliţia este cea care identifică persoanele şi le amendează. Ea a mai spus că sesizările au fost făcute de persoane fizice, ziarişti, dar şi reprezentanţi ai unor organizaţii nonguvernamentale, printre cei reclamaţi fiind şi liderul USR, Nicuşor Dan. ”Cei care au ieşit în stradă au ieşit pentru că vor să nu se mai încalce legea. Ei bine, există legea 272/2004 care prevede foarte clar că părinţii nu au voie să-şi expună copiii la mitinguri. A ieşit chiar preşedintele României şi a inflamat, cerând să se încalce o lege şi de atunci au început să vină aceste sesizări. Ori în momentul în care ieşi în stradă şi spui că te lupţi pentru lege şi ordine şi tu eşti primul care încalci legea, ceva nu este în regulă”, a afirmat Olguţa Vasilescu. Un nou protest antiguvernamental la care părinţii sunt aşteptaţi cu copiii este anunţat pe Facebook, pentru sâmbătă, în Piaţa Victoriei din Capitală.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.